open-index/open-wikipedia-markdown huggingface dataset:
Lee Jae-myung

**Lee Jae-myung** (; s. 22. joulukuuta 1964 Andong, Etelä-Korea) on eteläkorealainen poliitikko ja asianajaja, joka valittiin vuonna 2022 Korean demokraattisen puolueen johtoon. Hän on toiminut urallaan Seongnamin pormestarina ja Gyeonggin maakunnan kuvernöörinä. Lee hävisi historiallisen täpärästi vuoden 2022 presidentinvaalit, jotka voitti Yoon Suk-yeol.

Lee valittiin Etelä-Korean presidentiksi vuoden 2025 presidentinvaaleissa. Hän astui virkaan 4. kesäkuuta.

## Tausta
Lee Jae-myung syntyi 1964 Andongin kaupungissa Pohjois-Gyeongsangin maakunnassa. Perhe oli köyhiä maanviljelijöitä, ja hänellä oli kuusi sisarusta. Hän opiskeli oikeustiedettä Chung-Angin yliopistossa. Hän valmistui 1986 ja sai 1989 luvan toimia asianajajana.

Lee perusti oman toimiston Seongnamiin ja keskittyi työntekijöiden oikeuksiin, mikä lopulta johdatti hänet myös mukaan politiikkaan. Hän liittyi elokuussa 2005 Uri-puolueeseen ja haki seuraavana vuonna Seongnamin pormestariksi. Leetä ei valittu, eikä hän saanut paikkaa myöskään vuoden 2006 parlamenttivaaleissa.

## Politiikassa
Uri-puolue yhdistyi vuonna 2007 toisen puolueen kanssa, ja niiden liitosta syntyi Demokraattisen puolueen edeltäjä. Sen listoilta Lee valittiin 2010 Seongnamin pormestariksi, ja toiselle kaudelle hänet valittiin neljä vuotta myöhemmin. Lee sai mainetta muun muassa kehittämällä Seongnamin kaupungin sosiaalipalveluita sekä kieltämällä koiranlihan myynnin Moranin marketilla, joka oli ollut vuodesta 1960 Korean suurimpia koiranlihan kauppapaikkoja.

Lee haki 2017 Demokraattisen puolueen presidenttiehdokkaaksi, mutta jäi esivaaleissa kolmanneksi. Hänet valittiin seuraavana vuonna Gyeonggin maakunnan kuvernööriksi. Hän sai huomiota muun muassa määrämällä valvontakamerat sairaaloiden leikkaussaleihin, koska osa lääkäreistä oli käyttänyt luvatonta henkilökuntaa leikkauksissa. Hän sai myös myönnettyä koronapandemian aikana elvytysrahoja maakunnan asukkaille.

Lee jätti 2021 paikkansa kuvernöörinä keskittyäkseen Etelä-Korean presidenttikisaan. Hän johti gallupeissa jopa kymmenen prosenttiyksikön verran Yoon Suk-yeolia, mutta ero kutistui ennen vaaleja vain muutamaan prosenttiyksikköön. Vuoden 2022 vaaleista muodostui Etelä-Korean historian tiukimmat, sillä Yoon voitti Leen vain 0,73 prosenttiyksikön erolla. Lee on vaalien jälkeen ollut syytettynä korruptiosta ja luottamusaseman väärinkäytöstä, mutta Lee on kiistänyt syytteet.

Lee valittiin vuoden 2022 täydennysvaaleissa Etelä-Korean kansalliskokoukseen, ja myöhemmin samana vuonna hänet valitiin Korean demokraattisen puolueen johtajaksi.

Leetä puukotettiin tammikuussa 2024 kaulaan, kun hän oli vierailulla Busanissa. Hyökkääjä on kertonut aikomuksenaan ollut tappaa Lee, mutta tämän saama noin senttimetrin viilto kaulan vasempaan sivuun ei ollut henkeä uhkaava.

## Lähteet
Mihail Tolstyh

**Mihail Sergejevitš Tolstyh** (, ; 19. heinäkuuta 1980 – 8. helmikuuta 2017 Donetsk) oli ukrainalainen militantti, joka liittyi Itä-Ukrainan venäläismielisiin separatisteihin ja komensi näiden joukkoja. Hänet tunnettiin taistelijanimellä "Givi". Hän edusti yksipuolisesti itsenäiseksi julistautunutta Venäjän tukemaa Donetskin kansantasavaltaa.

Tolstyh liittyi kapinallisjoukkoihin vuonna 2014 ja oli johtamassa joukkoja Donetskin kansainvälisen lentoaseman väkivaltaisessa valtauksessa. Hän johti Somalia-pataljoonaksi nimettyä ryhmittymää. Tolstyh pahoinpiteli hänestä julkaistuissa videoissa ukrainalaisia sotavankeja. Tolstyh kuoli toimistoonsa kohdistetussa raketti-iskussa vain neljä päivää toisen venäläismielisen militantin, Luhanskin kansantasavaltaa edustaneen Oleg Anaštšenkon surman jälkeen. Separatistit syyttivät Tolstyhin kuolemasta Ukrainaa, joka puolestaan tarkasteli Tolstyhin ja muiden kapinakomentajien surmia kapinallisten välisten valtataisteluiden kärjistymisinä. Donetskin kansantasavallan viranomaiset väittivät Tolstyhin surmaa terroristiseksi teoksi.

Tolstyh kuului Myrotvoretsin keräämään luetteloon Ukrainan vihollisista. Hänellä oli sisko.

## Lähteet
Lee Atwater

**Harvey LeRoy Atwater** (tunnetaan yleisesti **Lee Atwater**; 27. helmikuuta 1951 Atlanta, Georgia, Yhdysvallat – 29. maaliskuuta 1991 Washington D.C.) oli yhdysvaltalainen poliitikko, joka toimi presidentti George H. W. Bushin presidenttivaalikampanjan ohjaajana ja republikaanien kansallisen komitean puheenjohtajana.

Atwater kertoi, että hänen ainut työnsä aikuisena oli kampanoiden hallinta ja omisti koko elämänsä työlleen. 

## Varhainen elämä
Atwater syntyi 27. helmikuuta 1951 Atlantan kaupungissa vakuutusasiamies Harvey Dillard Atwaterin ja Sarah Alma Pagen pojaksi. Atwater oli vaikea lapsi, sillä hän itki paljon ja oli levoton. Syyksi annettiin hermoston kehittymisen hitaus ennenaikaisen synntyksen vuoksi. Perhe muutti Columbiaan Etelä-Carolinaan Atwaterin ollessa 10-vuotias. Hän kävi siellä A.C. Flora High Schoolin. Atwaterin köyhistä opiskeluajoista huolimatta hänen äitinsä järjesti poikansa luterilaiseen Newberry Collegeen lähellä Columbiaa. Hän valmistui koulusta vuonna 1973.

Atwater valmistui viestintätekniikan maisteriksi Etelä-Carolinan yliopistosta vuonna 1977.

## Poliittinen ura
Atwater toimi kansallisen konservatiivisten opiskelijoiden järjestö College Republicansin Etelä-Carolinan osion puheenjohtajana 1973–1974. Tämän jälkeen Atwater perusti konsulttiyrityksen Kolumbiaan, jossa hän toimitti useiden republikaaniehdokkaiden kampanjoita paikallisiin toimistoihin.

Atwater auttoi Ronald Reagania voittamaan republikaanien presidentinvaalit Etelä-Carolinassa vuonna 1980. Hän toimi myös Reagan-Bushin presidentinvaalikampanjan eteläisenä koordinaattorina. Atwater auttoi Reagania myös myöhemmin ennen hänen presidentiksi valitsemistaan vuonna 1980. Valinnan myötä Atwater nimitettiin Valkoisen talon poliittiseksi johtajaksi, ja hänestä tuli edelleen vuonna 1984 Reaganin uudelleenvalintakampanjan apulaisjohtaja.

Atwater auttoi Reaganin lisäksi George H. W. Bushia hänen vaalikampanjassaan vuonna 1988 ja Bush voitti vaalit lopulta 40 osavaltion myötä.

## Kuolema
Atwater sai sairauskohtauksen pitäessään puhetta poliittisessa varainkeruutapahtumassa maaliskuussa 1990. Hänet kiidätettiin sairaalaan, jossa hänellä todettiin pahalaatuinen aivokasvain. Hän kuoli kasvaimeen 40-vuotiaana 29. maaliskuuta 1991.

## Lähteet

## Aiheesta muualla
Tour de Ski 2023–2024

**Tour de Ski 2023–2024** kilpailtiin 30. joulukuuta 2023 – 7. tammikuuta 2024. Se oli järjestyksessään 18:s Tour de Ski -kilpailusarja. Osakilpailut käytiin Italian Toblachissa, Sveitsin Davosissa sekä Italian Val di Fiemmessä. 

### Naisten osakilpailut

### Miesten osakilpailut

## Lähteet
Saleh al-Arouri

**Saleh Mohammad Suleiman al-Arouri** (; 19. elokuuta 1966 Aroura, Jordanian hallitsema Länsiranta – 2. tammikuuta 2024 Beirut, Libanon) oli palestiinalainen Hamasin johtohahmo.

Al-Arouri syntyi Arouran kylässä lähellä Ramallahia. Hän sai kandidaatin oppiarvon sharialaissa Hebronin yliopistosta. Hän johti yliopistossa islamilaista opiskelijaliikettä ja kuului alun perin Muslimiveljeskuntaan, mutta liittyi Hamasiin sen perustamisen (1987) jälkeen. Al-Arouri oli mukana perustamassa Hamasin aseellista siipeä, Izz ad-Din al-Qassam -prikaateja. Hän tuli toistuvasti Israelin vangitsemaksi. Vuonna 1992 hänet pidätettiin jälleen ja tuomittiin 15 vuoden vankeusrangaistukseen Izz ad-Din al-Qassam -prikaatin solujen perustamisesta Länsirannalle. Al-Arouri vapautui vuonna 2007, mutta hänet pidätettiin kolme kuukautta myöhemmin. Pidätys jatkui, kunnes Israelin korkein oikeus päätti vuonna 2010 vapauttaa ja karkottaa hänet. Vapauduttuaan hänestä tuli Hamasin poliittisen johtoelimen jäsen. Hän asettui Syyriaan. Al-Arouri toimi yhtenä Hamasin edustajista vankienvaihtoneuvotteluissa, jotka johtivat Hamasin sieppaaman Gilad Shalitin vapauttamiseen vuonna 2011 vastineeksi 1&nbsp;027:sta Israelin vankiloissa istuneesta palestiinalaisesta. Israelin tiedustelun mukaan al-Arouri oli suunnittelemassa kesäkuussa 2014 tehtyä kolmen teini-ikäisen israelilaisen (Gil-ad Shaar, Eyal Yifrach, Naftali Fraenkel) sieppausta ja murhaa. Asuttuaan Syyriassa noin kolmen vuoden ajan al-Arouri muutti Istanbuliin, mutta hän poistui Turkista sen Israelin-suhteiden parannuttua Gazan avustussaattueen välikohtauksen jäljiltä. Lopulta al-Arouri muutti Beirutiin Libanoniin.

Lokakuussa 2017 al-Arouri aloitti toimimisen Hamasin varapuhemiehenä. Hänet valittiin uudelleen tähän asemaan 31. heinäkuuta 2021. Heinäkuussa 2021 hänestä tuli myös Hamasin Länsirannan-johtaja. Al-Arouri johti Hamasin operaatioita Länsirannalla Libanonista käsin. Hän myös kokosi paikallisen Hamas-solun libanonilaisilla pakolaisleireillä olleista. Al-Arouria pidettiin yhtenä Iranille ja Hezbollahille läheisimmistä Hamasin toimijoista. Marraskuussa 2018 Yhdysvaltain ulkoministeriö lupasi al-Arourin jäljittämiseen johtavasta tiedosta viiden miljoonan dollarin palkkion. Hänet oli lisätty Yhdysvaltain terroristilistalle jo vuonna 2015.

## Kuolema
Al-Arouri sai surmansa Israelin 2. tammikuuta 2024 tekemässä lennokki-iskussa Beirutiin Dahiehin lähiöön, joka tunnettiin vahvana Hezbollahin kannatuksen keskuksena. Benjamin Netanjahu oli marraskuussa 2023 kertonut ohjeistaneensa Mossadia jäljittämään Hamasin toimijat heidän olinpaikoistaan riippumatta. Samassa konferenssissa Israelin puolustusministeri Yoav Gallant oli ilmoittanut Hamasin johtohahmojen elävän "lainatulla ajalla".

Al-Arourin kerrottiin olleen aikeissa tavata Hezbollah-johtaja Hassan Nasrallah 3. tammikuuta 2024. Hamasin mukaan al-Arourin surmanneessa iskussa kuoli myös kaksi muuta Hamasin vaikuttajaa. Libanonin valtio ilmoitti tekevänsä Israelin iskun johdosta valituksen YK:n turvallisuusneuvostoon suvereniteettinsa loukkauksesta.

## Lähteet
Viron puolustusvoimien keskusharjoitusalue

**Viron puolustusvoimien keskusharjoitusalue** (vir. *Kaitseväe keskpolügoon*) sijaitsee Virossa Kuusalun kunnan itäosasssa. Sen pinta-ala on 11 951 hehtaaria. Alueen pituus pohjoisesta etelään on noin 17 km ja leveys lännestä itään eri paikoissa 3,5 - 7,5 km. Alueen itäpuolella on Ohepalun luonnonsuojelualue ja länsipuolella Pohjois-Kõrvemaan luonnonsuojelualue. Alueen pohjoispuolella kulkee Tallinna-Narva -valtatie (Valtatie 1, E20) ja siellä sijaitsee myös Lahemaan kansallispuisto. 

Vuosina 1957 - 1992 alueella toimi Neuvostoliiton armeija käytäen sitä panssarivaunu- ja tykistökoulutukseen. 

Tällä hetkellä aluetta käyttävät kaikki Viron puolustusvoimien yksiköt ja laitokset, puolustusliiton jäsenet ja liittoutuneiden yksiköt. Muut viranomaiset (pelastus- ja poliisiviranomaiset sekä rajavartiolaitos) käyttävät aluetta vähemmän. Alueella käytetään pienaseita ja konekiväärejä ja joukkueaseita (panssarintorjuntakranaatinheittimet, kranaatit, panssarintorjuntatykit, panssarintorjuntaohjukset, ilmatorjuntatykit, haupitsit). Lisäksi alueella tehdään ilma-maa-ammuntaa ja räjäytystyötä. Keskusharjoitusalueella on ampumaratoja, käsikranaatin heittoalueita, räjähtämättömien taisteluvälineiden alue, pioneeriharjoituskenttä räjäytyspaikalla, panssaroitujen ajoneuvojen taistelukenttiä, ampumapaikkoja joukkueaseille ja epäsuoralle tulelle. Lisäksi siellä on alueet vesiesteiden ylittämistä varten ja kaupunkitaistelualue.

Viron ja Yhdysvaltojen 17. tammikuuta 2017 solmimassa DCA-sopimuksessa Viron puolustusvoimien keskusharjoitusalue annetaan tarvittaessa Yhdysvaltojen käyttöön. 

## Lähteet

## Aiheesta muualla

* Viron puolustusvoimien keskusharjoitusalueen verkkosivut
Tapan sotilastukikohta

**Tapan sotilastukikohta** (vir. *Tapa kaitsevaelinnak*) sijaitsee Virossa ja se sijaitsee noin 80 kilometrin päässä Tallinnasta kaakkoon Länsi-Virumaalla.

Tukikohdan yhteydessä sijaitsee myös harjoitusalue.

Tapan kaupungissa on noin 6&nbsp;000 asukasta. Toisen maailmansodan aikana Natsi-Saksa valloitti kaupungin. Neuvostoliitto pommitti kaupungin ja sodan jälkeen rakensi sinne sotilastukikohdan. Neuvostoliiton romahduksen yhteydessä neuvostosotilaat jättivät kaupungin, mutta Viro piti sotilastukikohdan omassa käytössään.

Viron Yhdysvaltojen kanssa 17. tammikuuta 2017 solmitussa DCA-sopimuksessa on sovittu, että Viro luovuttaa tarvittaessa Tapan sotilastukikohdan Yhdysvaltojen käyttöön.

**1. Jalkaväkiprikaati**

Tukikohtaan on sijoitettu Viron puolustusvoimien 1. jalkaväkiprikaati (vir. 1. *jalaväebrigaadi*) ja sen esikunta. Prikaatin yksiköt koulutetaan Tapassa ja Jõhvissa sijaitsevissa sotilasyksiköissä. Koulutuksen jälkeen ne sijoitetaan prikaatin reservikokoonpanoon. Tapassa koulutetaan joukkoja esimerkiksi panssarijääkäreiksi, ilmatorjuntaan, pioneeritoimintaan, huoltoon sekä esikunta- ja viestitoimintaan. 

**Naton taisteluosasto**

Tukikohdassa sijaitsee myös yli 1 500:n sotilaan kokoinen Naton taisteluosasto, joka on osa Naton EFP (Enhanced Forward Presence) -joukkoja. Taisteluosastoa johtaa Iso-Britannia. Mukana on myös sotilaita Ranskasta, Tanskasta ja Virosta. Iso-Britannia kierrättää taisteluosastossa maavoimiensa eri joukkoyksikköjä joukko-osasto kerrallaan. Taisteluosastoon kuuluu panssarivaunuja, panssaroituja miehistönkuljetusajoneuvoja ja kevyttä tykistöä. Taisteluosastoon kuuluu myös erikoisjoukkojen sotilaita, esimerkiksi pioneereja.  Se varustetaan pärjäämään yksin ja ilman ulkopuolista apua useiden päivien ajan, jotta muut Nato-mailla on riittävästi aikaa toimittaa vahvistuksia Viroon.

## Katso myös

* Viron puolustusvoimien 1. jalkaväkiprikaati (vir. 1. jalaväebrigaad) (kotisivut) (viroksi) 

## Lähteet
AEX-indeksi

**AEX-indeksi** eli **Amsterdamin pörssi-indeksi** on Euronextin Blue Chip-indeksi. Indeksi sisältää Euronext Amsterdamin pörssiarvolla 25 suurinta yhtiötä.

## Luettelo indeksin yhtiöistä
Indeksin yhtiöt: 3. tammikuuta 2024:
* ABN Amro Bank
* Adyen
* Aegon 
* Ahold Delhaize 
* AkzoNobel 
* ArcelorMittal 
* ASM (yritys)
* ASML Holding 
* ASR Nederland
* BE Semiconductor Industries
* DSM 
* Exor
* Heineken 
* IMCD
* ING 
* KPN 
* NN Group 
* Philips 
* Prosus
* Randstad 
* RELX Group 
* Shell 
* Unilever 
* Universal Music Group
* Wolters Kluwer

## Lähteet
William Steig

**William Steig** (14. marraskuuta 1907 Brooklyn, New York, New York, Yhdysvallat – 3. lokakuuta 2003 Boston, Massachusetts, Yhdysvallat) oli yhdysvaltalainen kirjailija ja sarjakuvapiirtäjä, joka ansaitsi eniten mainetta 1900-luvun jälkipuoliskolla. Hän oli myös nopeasti lasten suosiossa persoonallisilla eläinhahmoilla ja viihdyttävällä proosalla. Steigin tunnetuin teos on Shrek!, ja niihin perustuvat nykyään DreamWorks Picturesin elokuvat.

Steig opiskeli City Collegessa ja National Academy of Designissa, ja hänen töitänsä alkoi ilmestyä vuonna 1930 *[[The New Yorker]]issa*. Hänen ensimmäinen lastenkirjansa *Roland the Minstrel Pig* julkaistiin vuonna 1968. Kaksi vuotta myöhemmin hän sai Caldecott-mitalin kahdesta teoksestaan. Steig on saanut myös monia muita lastenkirjapalkintoja. Hän oli Yhdysvaltojen ehdokkaana Hans Christian Andersenin kuvittajapalkinnon saajaksi vuonna 1982 ja kirjoittajana vuonna 1988.

## Lähteet
Terraform

**Terraform** yhdysvaltalaisen HashiCorpin kehittämä infrastruktuuri-koodina (Infrastructure as Code, IaC) -ohjelmisto. Terraformia käytetään palvelinkeskuksen ylläpitoon. 

Palvelinkeskuksen resurssit määritellään HashiCorp Configuration Languagen (HCL) tai  JSONin muodossa deklaratiivisesti. Pantaessa konfiguraatio toimeen Terraform suorittaa sarjan CRUD-toimenpiteitä (Create, read, update and delete) halutun kokoonpanon saavuttamiseksi.

Terraform tuntee myös suuren joukon ulkoisia resursseja Software as a Service ja Platform as a Service -muodoissa, joiden tietoja HashiCorp ylläpitää. Terraform tuntee ainakin seuraavat pilvipalvelujen tarjoajat: Amazon Web Services, Microsoft Azure, IBM Cloud, Cloudflare, Serverspace, Selectel, Google Cloud Platform, DigitalOcean, Oracle Cloud Infrastructure, Yandex.Cloud, VMware vSphere ja OpenStack.

HashiCorp muutti Terraformin lisenssiä vuonna 2023. Uusi Business Source License (BSL) ei ole teknisesti ottaen avoimen lähdekoodin lisenssi, vaan BSL rajoittaa koodin käyttöä tuotantokäytössä. BSL-lisenssin mukaan koodia voi käyttää tuotantokäytössä jos ei kilpaile HashiCorpin kanssa. 

## Lähteet
Kvelde

**Kvelde** on taajama Larvikin kunnassa Vestfoldin läänissä Norjassa. Taajaman pinta-ala on 0,8 neliökilometriä ja asukasluku 1&nbsp;083 vuonna 2023.

Kvelde.JPG|Kvelden kirkko

## Lähteet
Kvelden kirkko

**Kvelden kirkko** () on Larvikin kunnassa Vestfoldin läänissä sijaitseva puinen pitkäkirkko vuodelta 1871. Sen suunnitteli arkkitehti Jacob Wilhelm Nordan.
## Lähteet

## Aiheesta muualla
Verningen

**Verningen** on taajama Larvikin kunnassa Vestfoldin läänissä Norjassa. Taajaman pinta-ala on 0,9 neliökilometriä ja asukasluku 1&nbsp;047 vuonna 2023.
## Lähteet
Igor Plotnitski

**Igor Venediktovitš Plotnitski** (, ; s. 24. kesäkuuta 1964) on Luhanskin kansantasavaltaa edustanut ukrainalainen separatistijohtaja.

Plotnitski suoritti asepalvelusta vuosina 1982–1991 ja sai majurin sotilasarvon. Hän sai maisterin oppiarvon julkispalveluissa Itä-Ukrainan kansallisesta yliopistosta vuonna 2008. Plotnitski työskenteli ennen kapinallisiin liittymistä kuluttajansuojan valvojana ja osallistui liiketoimintaan. Huhtikuussa 2014 hän johti kapinallista Zarja-pataljoonaa. Plotnitski toimi toukokuusta 2014 Luhanskin separatistihallinnon puolustusministerinä ja nousi marraskuussa 2014 sen johtajaksi. Elokuussa 2016 Plotnitski selviytyi autoonsa kohdistuneesta pommi-iskusta. Hänen molemmat vanhempansa kuolivat syyskuussa 2016 Venäjällä. Kuolinsyyksi ilmoitettiin sienimyrkytys. Syyskuussa 2016 Plotnitskin neuvonantajana toiminut henkilö teki itsemurhan hirttäytymällä oltuaan vangittuna vallankaappauksen suunnittelusta syytettynä. Tammikuussa 2017 Plotnitskia Luhanskin kansantasavallan johtajana edeltänyt Valeri Bolotov kuoli yllättäen Moskovassa väitettyyn sydänkohtaukseen vain viikkoja sen jälkeen kun oli syyttänyt Plotnitskia vallan anastuksesta.

Marraskuussa 2017 Plotnitski päätti erottaa Luhanskin kansantasavallan sisäministeri Igor Kornetin, joka ei suostunut eroamaan. Kornet komensi aseelliset joukot tukkimaan kulun Luhanskin keskeisille hallintorakennuksille. Donetskin kansantasavallasta saapuneet aseelliset joukot ottivat kiistassa Kornetin puolen. Plotnitski pakeni Venäjälle. 24. marraskuuta 2017 hänen ilmoitettiin eronneen. Virallisesti eron syiksi mainittiin terveysongelmat, joita olivat vaikeuttaneet taisteluvammat ja aivotärähdys. Plotnitskin seuraajaksi Luhanskin kansantasavallan johtajana nousi hänen erostaan ilmoittanut Leonid Pasetšnik.

Plotnitskia vastaan ovat asettaneet pakotteita Ukraina, Euroopan unioni, Yhdistynyt kuningaskunta, Yhdysvallat, Kanada, Sveitsi, Australia ja Japani. Plotnitski on naimisissa, ja hänellä on poika ja tytär. Maaliskuussa 2021 Ukraina tuomitsi Plotnitskin poissaolevana elinkautiseen vankeusrangaistukseen osuudestaan Ukrainan ilmavoimien Iljušin Il-76:n terroristiseen alas ampumiseen kesäkuussa 2014. Plotnitski on väittänyt Ukrainan olevan juutalaisten hallinnassa.

## Lähteet
Hannu Löytönen

**Hannu Päiviö Löytönen** (s. 17. lokakuuta 1950 Kyyjärvi) on suomalainen yrittäjä ja yritysjohtaja, joka on saanut teollisuusneuvoksen arvonimen.

Löytönen syntyi maanviljelijä, tehtailija Toivo Löytösen ja Julia Löytösen perheeseen. Hänen puolisonsa on Eliisa Löytönen. Kansanopiston käynyt Löytönen on Kyyjärven Sementtituote Ky:n, vuodesta 2000 Betset-osakeyhtiö, osakas ja hallituksen puheenjohtaja. Hän oli ennen sukupolvenvaihdosta perheyhtiön toimitusjohtaja isänsä jälkeen vuodesta 1984. Löytönen oli Kyyjärven kunnanvaltuuston jäsen 1973–1976 ja kunnanhallituksen jäsen 1989–1996. Hänellä on myös ollut useita muita yhteiskunnallisia ja liike-elämän luottamus- ja asiantuntijatehtäviä. Löytönen sai teollisuusneuvoksen arvonimen 2001. 

## Lähteet
Carl Nesjar

**Carl Nesjar** (6. heinäkuuta 1920 Larvik – 23. toukokuuta 2015) oli norjalainen kuvanveistäjä ja taidemaalari. Hän edusti abstraktismia ja toteutti useita Pablo Picasson suunnittelemia teoksia Norjaan. Nesjar opiskeli Norjan valtion taideakatemiassa sekä useissa paikoissa ulkomailla.
## Töitä

Kvinnohuvud1-hstd.JPG|Nesjarin Picasson suunnitelmien pohjalta toteuttama patsas Ruotsin Halmstadissa.
Regjeringskvartalet Nygaardsvolds plass Oslo 18jun2005.jpg|Picasson suunnittelema ja Nesjarin toteuttama seinäkoristelu Oslon hallintokorttelissa (rakennus on sittemmin purettu, mutta teos otettiin talteen).

## Lähteet

## Aiheesta muualla
Löytönen

**Löytönen** voi tarkoittaa seuraavia:

## Järven nimenä
* Löytönen, järvi Jämsässä

* Iso-Löytönen, järvi Kouvolassa
* Pieni Löytönen, järvi Kouvolassa

## Suomalaisena sukunimenä
* Hannu Löytönen (s. 1950), yrittäjä ja yritysjohtaja, teollisuusneuvos
* Markku Löytönen (s. 1955), maantieteilijä, tietokirjailija

## Katso myös
* Löytö
Glorioso (1739)

**Glorioso** oli vuonna 1739 vesille laskettu Espanjan laivaston Invencible-luokan kaksikantinen 70-tykkinen linjalaiva.

## Valmistus

Laivastoministeri Zenon de Somodevilla y Bengoechea, Marqués de la Ensenada, tilasi aluksen tammikuussa 1738 Havannasta. Se laskettiin vesille 1739 ja otettiin palvelukseen loppuvuodesta 1740.

## Palvelus
Vuodet 1742-1744 alus suojasi Veracruzin ja Havannan välisiä saattueita. Se palasi Ferroliin, missä alus oli Britannian kuninkaallisen laivaston saartamana 1745-1746. Elokuussa 1746 se oli kunnostettavana Cádizissa, mistä se lähti 22. joulukuuta postia kuljettaneen *San Francisco de Paulan* kanssa suojaten 17 rahtialusta Veracruziin. Alus saapui 23. kesäkuuta 1747 Havannaan, missä sille kuormattiin 4 miljoonan peson arvosta hopeaa. Alus lähti Veracruzista 28. toukokuuta 1747 hopealastissa päällikkönään Pedro Mesia de la Cerda. Aluksen lasti siirrettiin 16. elokuuta maihin Corcubiónissa Galiciassa, kun alus oli joutunut taisteluun *HMS Warwickin* kanssa 25. heinäkuuta.

Cabo de São Vicentessä alus taisteli 18. lokakuuta 1747 Britannian kuninkaallisen laivaston osastoa vastaan, johon kuuluivat *HMS Russell*, *HMS Dartmouth* ja kaapparifregatit *King George* ja *Prince Frederick*. Taistelussa *Dartmouth* tuhoutui ruutivaraston räjähdyksessä, mutta seuraavana päivänä loput Kuninkaallisen laivaston alukset valtasivat *Glorioson*. Alusta ei kuitenkaan liitetty laivastoon, vaan se myytiin 13. huhtikuuta 1748.

## Lähteet
*

### Viitteet
Oscar Wisting

**Oscar Wisting** (6. kesäkuuta 1871 Larvik – 4. joulukuuta 1936 Aker) oli norjalainen laivaston upseeri ja tutkimusmatkailija, joka osallistui Roald Amundsenin etelänaparetkikuntaan, *[[Maud (laiva)|Maud]]*-aluksella tehtyyn tutkimusmatkaan Koillisväylälle ja pohjoisnavan ylilentoon *[[Norge (ilmalaiva)|Norge]]*-ilmalaivalla. Hän kirjoitti muistelmateoksen *16 år med Roald Amundsen* (1930).
## Lähteet

## Aiheesta muualla
África (1746)

**África** oli Espanjan laivaston vuonna 1746 vesille laskettu África-luokan kaksikantinen 70-tykkinen linjalaiva.

## Valmistus

Alus tilattiin Havannasta, missä köli laskettiin 8. elokuuta 1745. Alus laskettiin vesille 17. elokuuta 1746 ja otettiin palvelukseen 20. elokuuta 1747.

## Palvelus
Vuonna 1747 aluksen päällikkönä oli Juan Antonio de la Colina y Racines, kun se teki tutkimusmatkan Honda Bayhin ja sen ympäristöön. Lisäksi alus suojasi *Conquistadorin* kanssa saattueita Havannan, Veracruzin ja Cartagena de Indiasin reiteillä. Se palasi 14. elokuuta 1748 Havannaan etsittyään Andrés Reggion laivaston mukana, johon kuuluivat *Invencible*, *Conquistador*, *Real Familia*, *Nueva España* ja *Dragón* sekä fregatti *Galga*, tuloksetta Britannian kuninkaallisen laivaston amiraali Charles Knowlesin laivastoa.

Aluksen miehistö valtasi 11. syyskuuta 1748 brittiläisen kauppalaivan *Marian*. Alus lähti 2. lokakuuta Havannasta Reggion laivaston mukana ajamaan takaa Knowlesin laivastoa. Se vaurioitui 12. lokakuuta 1. Havannan taistelussa pahoin, jolloin miehistöstä sai surmansa 28 ja haavoittui 100. Alus sytytettiin 15. lokakuuta tuleen, jottei se joutuisi vallatuksi.

## Lähteet
*

### Viitteet
Camille

**Camille** on sekä miehen että naisen etunimi: 

## Miehen nimi
* Camille Bombois (1883–1970), ranskalainen taidemaalari
* Camille Chamoun (1900–1987), Libanonin presidentti
* Camille Chautemps (1885–1963), ranskalainen poliitikko, pääministeri
* Camille Corot (1796–1875), ranskalainen taidemaalari
* Camille Couture (1876–1961), kanadalainen viulisti, viulunrakentaja ja musiikkipedagogi
* Camille de Tallard (1652–1728) ranskalainen sotilas, Tallardin kreivi, Hostunin herttua ja Ranskan marsalkka
* Camille Desmoulins (1760–1794), ranskalainen toimittaja ja vallankumoksellinen
* Camille Dreyfus (1878–1956), sveitsiläinen kemisti ja tehtailija
* Camille Erlanger (1863–1919), ranskalainen oopperasäveltäjä
* Camille Flammarion (1842–1925), ranskalainen astronomi ja kirjailija
* Camille Guérin (1872–1961), ranskalainen tieteilijä
* Camille Jordan (1838–1922), ranskalainen matemaatikko
* Camille Lacourt (s. 1985), ranskalainen uimari
* Camille Le Tellier de Louvois (1675–1706), ranskalainen kirkonmies, Ranskan akatemian jäsen
* Camille Lembi Zaneli (1950–2011), kinshasankongolainen roomalaiskatolinen piispa
* Camille Lemonnier (1844–1913), belgialainen kirjailija
* Camille Pissarro (1830–1903), ranskalais-tanskalainen taidemaalari
* Camille Pleyel (1788–1855), ranskalainen muusikko
* Camille Saint-Saëns (1835–1921), ranskalainen säveltäjä

* Camille-André Le Blanc (1898–1993), kanadalainen roomalaiskatolinen piispa

## Naisen nimi
* Camille Abily (s. 1984), ranskalainen jalkapalloilija
* Camille Ayglon-Saurina (o.s. *Ayglon*, s. 1985), ranskalainen käsipalloilija
* Camille Claudel (1864–1943), ranskalainen kuvanveistäjä
* Camille Clifford (1885–1971), belgialainen näyttelijä
* Camille du Gast (1868–1942), ranskalainen naisten autourheilun pioneeri ja naisten oikeuksien puolustaja
* Camille Keaton (s. 1947), yhdysvaltalainen näyttelijä
* Camille Kitt (s. 1989), yhdysvaltalainen harpisti, näyttelijä 
* Camille Lepage (1988–2014), ranskalainen valokuvaaja
* Camille Muffat (1989–2015), ranskalainen uimari
* Camille Paglia (s. 1947), yhdysvaltalainen professori, kirjailija ja kriitikko
* Camille Rast (s. 1999), sveitsiläinen alppihiihtäjä
* Camille Rowe (s. 1990), ranskalainen malli ja näyttelijä
* Camille van Mulders (1868–1949), belgialainen taidemaalari

## Kuvitteellisia henkilöitä
*Camille Leon, hahmo piirrossarjassa *Kim Possible*.

## Katso myös
* *[[Camille (vuoden 1926 elokuva)|Camille]]*, vuonna 1926 ensi-iltansa saanut Fred Niblon ohjaama yhdysvaltalainen mykkä melodraamaelokuva
* Hurrikaani Camille, Mississippissä elokuussa 1969 ollut hurrikaani
* Camilla
Kiinansembra

**Kiinansembra** (*Pinus armandii*) on mäntykasvien (Pinaceae) heimoon, mäntyjen (*Pinus*) sukuun kuuluva kasvilaji. Se on Kiinassa, Taiwanilla ja Myanmarissa luontaisena kasvava havupuu, joka voi kasvaa 35 metriä korkeaksi.

Kiinansembra voi kasvaa rinnankorkeusläpimitaltaan noin metrin paksuiseksi. Rungon kuori on ruskeanharmaata ja sileää, mutta iän myötä kuori muuttuu uurteiseksi ja sen väri muuttuu. Vanha kaarna on väriltään mustanruskean ja harmaanpunaruskean väliltä. Neulaset sijaitsevat viiden neulasen kimppuina ja ne ovat 8–15 cm pitkiä, 1–1,5 mm paksuja ja kirkkaanvihreitä. Hedekävyt sijaitsevat uusien versojen tyvillä ja ovat 1,5–2,5 cm pitkiä sekä vihertävänvalkoisia, joskin kärjistään punertavia. Emikävyt ovat 8–14 cm pitkiä ja sijaitsevat kahdesta kolmeen senttimetriä pitkien perien päissä. Kävyt ovat aluksi vihreitä ja pystyjä, mutta muuttuvat kypsyessään riippuviksi ja kullanruskeiksi. Kävyt putoavat puusta siementen irtoamisen jälkeen. Siemenet ovat 1–1,5 cm pitkiä ja niissä ei ole lenninsiipeä.

Kiinansembra kasvaa luontaisena Kiinassa kymmenen eri maakunnan alueella sekä Taiwanin keski- ja pohjoisosissa ja Myanmarin pohjoisosissa. Lajia tavataan 900–3500 metrin korkeudella merenpinnasta tavallisesti havupuusekametsissä, joissa kasvaa erilaisia pihta-, kuusi-, douglaskuusi- tai lehtikuusilajeja.

Vanhin tunnettu kiinansembra on ollut 634-vuotias ja tuo puu on kasvanut Kiinassa Xianista itään.

## Lähteet

## Aiheesta muualla
* Laji.fi: Kiinansembra (''Pinus armandii'')
* Trees and Shrubs Online: ''Pinus armandii'' 
* Useful Temperate Plants: ''Pinus armandii''
Vencedor (1746)

**Vencedor** oli Espanjan laivaston vuonna 1747 vesille laskettu África-luokan kaksikantinen 70-tykkinen linjalaiva.

## Valmistus

Alus tilattiin Havannasta, missä köli laskettiin 14. tammikuuta 1746. Alus laskettiin vesille 22. joulukuuta 1746 ja otettiin palvelukseen 14. tammikuuta 1748.

## Palvelus
Alus lähti 13. toukokuuta 1749 Havannasta Andrés Reggion laivastossa, joka saattoi 22,5 miljoonaa hopeapesoa kuljettanutta yhdeksää rahtialusta. Laivastoon kuuluivat *[[León (1729)|León]]*, *[[Invencible (1743)|Invencible]]*, *[[Nueva España (1734)|Nueva España]]*, *[[Tigre (1747)|Tigre]]* ja fregatti *Nís*. Laivasto saapui 13. heinäkuuta Ferroliin.

Alus tuhoutui 30. lokakuuta 1750 tulipalossa ollessaan *Invenciblen* kanssa Ferrolin telakalla huollossa.

## Lähteet
*

### Viitteet
Kiinan havaintopallo Yhdysvalloissa 2023

**Kiinan havaintopallo** lensi Yhdysvaltojen ilmatilassa 28. tammikuuta ja 4. helmikuuta 2023 välisena aikana, jolloin Yhdysvaltojen ilmavoimat ampuivat sen alas. Yhdysvaltain viranomaiset epäilivät säähavaintopallon olleen vakoilutehtävissä, jonka Kiina kuitenkin kielsi.

Kiinan havaintopallo leijui Alaskan kautta Kanadaan, josta se tuli Yhdysvaltojen Montanaan ja lopuksi ammuttiin alas Etelä-Carolinan rannikolla. Havaintopallon joutumisesta Yhdysvaltoihin ja sen tarkoituksesta on ollut ristiriitaista tietoa. Kesäkuussa 2023 Pentagonin tiedottaja Pat Ryder ja syyskuussa 2023 Yhdysvaltojen kenraali Mark Miley ilmoittivat, että kyseessä ei ollut vakoilupallo. Huhtikuussa 2023 kuitenkin CNN:n mukaan havaintopallo pystyi keräämään arkaluotoista tietoa Yhdysvaltojen yllä, ja joulukuussa 2023 Yhdysvaltain tiedusteluarvion mukaan pallo käytti yhdysvaltalaista verkkoyhteyttä viestiäkseen Kiinaan. Kiinan mukaan se oli siviilikäytössä ollut sääpallo, joka harhautui reitiltään.

Havaintopallotapahtuma vaikutti Yhdysvaltojen ja Kiinan suhteisiin, kun ulkoministeri Antony Blinken perui sen takia matkansa Kiinaan.

## Lähteet

## Aiheesta muualla
Yövuoro (elokuva)

**Yövuoro** (*Night Shift*) on Ron Howardin ohjaama yhdysvaltalainen komediaelokuva vuodelta 1982. Sen pääosia näyttelevät Henry Winkler, Michael Keaton ja Shelley Long.

## Juoni

Poliisiaseman ruumishuoneella päivisin työskentelevä kiltti ja tasainen Chuck (Winkler) siirretään yövuoroon ja saa uuden työparin, levottoman ja rämäpäisen Billin (Keaton). Tämä yllyttää Chuckin mukaan sivutoimiseen paritustoimintaan.

## Vastaanotto

Henry Winkler sai miespääosastaan Golden Globe -ehdokkuuden.

*Helsingin Sanomien* Helena Ylänen näki *Yövuorossa* sympaattisia näyttelijäsuorituksia ja ajoittain mukavaa menoa, mutta kokonaisuus ei hänestä kasva erityisen suureksi tai linjakkaaksi komediaksi. *[[Video-opas|Video-oppaassa]]* vuodelta 1994 Asko Alanen pitää elokuvaa mustan huumorin pilkahduksista huolimatta liian kilttinä ja antaa sille kolme tähteä viidestä, joka vastaa sanallista arviota ”hyvä”.

## Teemasävelmä

*Yövuoron* romanttisena teemana soi Burt Bacharachin ja Carole Bayer Sagerin elokuvaa varten kirjoittama sävelmä ”That’s What Friends Are For” sekä instrumentaalisena että lopputekstien aikana Rod Stewartin laulamana. Tunnetumpi versio kappaleesta on Dionne Warwickin, Elton Johnin, Gladys Knightin ja Stevie Wonderin esittämä AIDS-hyväntekeväisyyssingle vuodelta 1985. 

## Lähteet
Molodjožnaja gazeta Karelii

**Molodjožnaja gazeta Karelii** (Молодёжная газета Карелии, ”Karjalan nuorisolehti”) oli Petroskoissa vuoteen 2013 saakka ilmestynyt venäjänkielinen sanomalehti. Se oli neuvostoaikana kommunistisen nuorisoliiton äänenkannattaja.

Lehti sai alkunsa *[[Kurjer Karelii|Olonetskaja kommunan]]* nuortensivusta, joka muuttui maaliskuussa 1920 Komsomolin Aunuksen kuvernementtikomitean viikkolehdeksi *Novyje zori* (”Uudet sarastukset”). Se ilmestyi jatkossa epäsäännöllisesti eri nimillä ja palasi välillä emolehtensä osastoksi. Vuosina 1925–1926 ilmestyi Komsomolin aluekomitean viikkolehti *Leninskaja smena* (”Leniniläinen vaihto”), jolla oli suomenkielinen liite *Karjalan nuoriso*.

Vuonna 1931 alkoi ilmestyä *Komsomolets Karelii* (”Karjalan nuorisoliittolainen”), jonka suomenkielinen vastine oli Komsomolin Karjalan ja Leningradin aluekomiteoiden yhteisjulkaisu *[[Nuori kaarti (lehti)|Nuori kaarti]]*. Aluksi kerran ja myöhemmin kolmesti tai viidestikin viikossa ilmestynyt lehti sai vuonna 1940 nimen *Molodoi bolševik* (”Nuori bolševikki”). Se lakkasi sodan takia vuosiksi 1941–1944 ja sai vuonna 1952 nimen *Komsomolets* (”Nuorisoliittolainen”).

*Komsomolets* ilmestyi neuvostoajan lopulla kolmesti viikossa 35&nbsp;000–40&nbsp;000 kappaleen painoksena. Se oli poliittinen nuorisolehti, joka julkaisi uutisten ja propagandan ohella nuorten arkea, kulttuuria, opiskelua ja urheilua käsitteleviä artikkeleita. Neuvosto-Karjalan päälehteen *[[Kurjer Karelii|Leninskaja pravdaan]]* verrattuna *Komsomolets* oli ilmeltään eloisampi, ja se käytti nopeammin hyväkseen perestroikan ja glasnostin tarjoamia mahdollisuuksia sisältönsä uudistamiseksi.

Lehden toimitus yritti vuonna 1990 irtautua Komsomolin alaisuudesta, ja yrityksen epäonnistuttua se koetti perustaa uuden lehden nimeltä *Komanda*. Samaan aikaan *Komsomolets*, joka oli saanut rinnakkaisnimen *Molodjožnaja gazeta Karelii*, saavutti ennätysmäisen 58&nbsp;000 kappaleen levikin. Lokakuussa 1991 lehden rahoittajaksi tuli Kontupohjan sellu- ja paperitehdas, ja marraskuussa se luopui kokonaan nimestä *Komsomolets*.

1990-luvun puolivälissä *Molodjožnaja gazetan* sisältö alkoi vaikuttaa vanhanaikaiselta, ja se menetti nuoret lukijansa uusille julkaisuille. Painosmäärä laski pysyvästi 5&nbsp;000–6&nbsp;000 kappaleeseen, ja vuonna 1997 *MG:stä*, kuten se tuolloin tunnettiin, tuli viikkolehti. Lehti sinnitteli Kontupohjan tehtaan ja Karjalan tasavallan viranomaisten tuella, kunnes se lakkasi vuoden 2013 alussa. Loppuvaiheessa sen painosmäärä oli 1&nbsp;000 kappaletta.

## Lähteet
Riihikoski

**Riihikoski** on kylä, taajama ja toinen Pöytyän kunnan hallinnollisista keskuksista Kyrön ohella. Vuonna 2021 taajamassa oli 1 555 asukasta ja sen pinta-ala oli 6,05 km². Ennen kuntaliitosta Karinaisten kanssa vuonna 2005 Riihikoski oli Pöytyän ainut taajama. Kylä sijaitsee kantatien 41 vieressä ja sen läpi kulkee yhdystie 2255. 

Riihikoskella on mm. kaksi ruokakauppaa, Neste, asiamiesposti, apteekki, kunnantalo, terveysasema, yhtenäiskoulu, kirjasto sekä liikuntahalli Pöytyän Kisariihi.
## Lähteet
Luke Littler

**Luke Littler** (s. 21. tammikuuta 2007 Warrington, Cheshire) on englantilainen dartsinpelaaja ja kaksinkertainen maailmanmestari. Littlerin lempinimi on ”The Nuke”, ’ydinpommi’. 

## Ura
Oikeakätinen Littler aloitti dartsin pelaamisen puolentoista vuoden ikäisenä.

Littler voitti vuosina 2021 ja 2022 useita nuorten kilpailuja. Hän sai paikan World Darts Federationin vuoden 2022 maailmanmestaruuskilpailuihin, joissa hän selviytyi 16 parhaan joukkoon.

Marraskuussa 2023 Littler voitti PDC-liiton nuorten maailmanmestaruuden kaadettuaan finaalissa alankomaalaisen Gian van Veenin. Vuodenvaihteessa 2023–2024 järjestetyissä saman liiton aikuisten MM-kilpailuissa Littler selviytyi historian nuorimpana kilpailijana finaaliin, jonka hän hävisi Luke Humphriesille 4–7. Matkalla finaaliin Littler voitti muun muassa aikaisemmat maailmanmestarit Raymond van Barneveldin ja Rob Crossin.

Vuodenvaihteessa 2024–2025 Littler voitti kaikkien aikojen nuorimpana, 17-vuotiaana, yleisen sarjan maailmanmestaruuden, kun hän voitti loppuottelussa Michael van Gerwenin 7–3. Vuoden 2025 aikana Littler voitti myös UK Openin, World Matchplayn ja World Grand Prix’n.

Littler nousi PDC-liiton ammattilaisten maailmanlistan ykköseksi marraskuussa 2025 voitettuaan Grand Slam of Dartsin finaalissa senhetkisen listaykkösen Luke Humphriesin. Näin Littleristä tuli 18-vuotiaana kaikkien aikojen nuorin maailman ykköspelaaja.

Tammikuussa 2026 Littler voitti toisen yleisen sarjan maailmanmestaruutensa, kun hän löi finaalissa Hollannin Gian van Veenin luvuin 7–1.

## Sijoitukset MM-kilpailuissa

**PDC-liiton MM-kilpailut**

* 2024: toinen
* 2025: ensimmäinen
* 2026: ensimmäinen

## Lähteet
Laitakarin tuulivoimalaitokset

**Laitakarin tuulivoimalaitokset** ovat Pohjois-Pohjanmaalla Iin kunnan Laitakarissa sijaitsevat eri omistajien kaksi tuulivoimalaitosta, jotka eivät muodosta tuulivoimapuistoa. Vanhin on Iin Energian omistama 1,0 megawatin voimalaitos niemen kärjessä ja uudempi on Lumituuli Oy:n omistama 0,8 megawatin voimalaitos satamaan vievän tien varressa. Tuulivoimalaitokset tuottavat sähköenergiaa vuosittain 3,6 gigawattituntia.

## Yleistä
VTT:n keräämissä tuulivoiman vuositilastoissa ensimmäistä tuulivoimalaa kutsuttiin aluksi tunnuksella *Ii*, sillä Iissä ei tuolloin ollut muita tuulivoimalaitoksia. Myöhemmin tilastojen tunnus tarkennettiin *Laitakari 1*. Kun Laitakarin satamaan pystytettiin Winwindin tuulivoimalaitos, sai se tunnuksen *Laitakari 2*.

## Sataman tuulivoimalaitos
Vanhin tuulivoimalaitos valmistui tammikuussa 1997 ja sen rakensi Iin Energia Oy. Se oli tanskalaisen Nordtankin valmistama NTK500/37, jonka napakorkeus on 39 metriä, tuuliturbiinin halkaisija 37 metriä, ja jonka kapasiteetti on 500 kilowattia eli 0,5 megawattia. Se toimi elokuuhun 2009 asti , jolloin yhtiö purki sen pois.

Sataman uusi tuulivoimalaitos on suomalaisen Winwindin valmistama WWD-1-64, jonka napakorkeus on 70 metriä, tuuliturbiinin halkaisija 64 metriä, ja jonka kapasiteetti on 1&nbsp;000 kilowattia eli 1,0 megawattia. Sen vuosituotanto on ollut noin 2,6 gigawattituntia. Voimalaitos sijaitsee Laitakarin niemenkärjessä satama-alueella . Se aloitti toimintansa helmikuussa 2009. Satamassa toimi tämän mukaan kaksi tuulivoimalaa noin puoli vuotta rinnakkain.

## Sipin tuulivoimalaitos
Lumituuli Oy pystytti Laitakarin tien varteen, noin 2,5 kilometrin päähän satamasta, uutena hankkimansa tuulivoimalan. Kauppaan kuului 15 vuoden huoltosopimus. Se on saksalaisen Enerconin valmistama E53, jonka napakorkeus on 73 metriä, tuuliturbiinin halkaisija 53 metriä, ja jonka kapasiteetti on 800 kilowattia eli 0,8 megawattia. Sen vuosituotanto on noin 2,0 gigawattituntia ja sen sähköliittymä on Iin Energian sähkönjakeluverkossa.

Voimalaa alettiin rakentamaan elokuussa 2013 ja voimalaitos valmistui tammikuussa 2014. Avajaiset olivat helmikuussa 2014.

## Katso myös
* Luettelo Suomen tuulivoimaloista
* Luettelo Suomen lakkautetuista tuulivoimaloista

## Lähteet
Vammat

**Vamma** tai **vaurio** (engl. *impairment*) on Kielitoimiston sanakirjan mukaan "varsinkin ulkoisen syyn aiheuttama ruumiillinen vahingoittuma, vioittuma, vika." Vamma voi aiheuttaa yksilölle toimintarajoitteita *(disability)* ja yhteiskunnassa esiintyvien esteiden kanssa rajoittaa henkilön sosiaalista osallistumista *(participation)*.

"Vamma" tarkoittaa eri asiaa kuin vammaispalvelulain 2 §:n kuvaama "vammaisuus".  

### Kognitiiviset häiriöt
Yhdysvalloissa on arvioitu, että noin 66 prosenttia väestöstä kärsii kognitiivisista häiriöistä jossain elämänsä vaiheessa ja 37 prosenttia naisista sekä 24 prosenttia miehistä sairastuu ennen pitkää dementiaan. Yhdysvalloissa noin 4,4 prosenttia aikuisväestöstä on saanut ADHD-diagnoosin, mutta Suomessa vain kolme prosenttia. Autismikirjon häiriöiden yleisyydeksi on saatu eri tutkimuksissa 0,9–2,6 prosenttia väestöstä. Lisäksi 0,75 prosentilla suomalaisista arvioidaan olevan älyllinen kehitysvamma. Myös krooninen kipu aiheuttaa aivojen kognitiivisia häiriöitä ja yli kuusi prosenttia suomalaisista kärsii toimintakykyä vaikeasti rajoittavasta kroonisesta kivusta.

Kognitiivisilla häiriöillä tarkoitetaan vaikeuksia esimerkiksi tarkkaavaisuudessa, muistamisessa ja mieleen painamisessa, toiminnanohjauksessa, aistitoiminnoissa, sosiaalisessa kanssakäymisessä tai puheen ymmärtämisessä ja prosessoinnissa. Dementiaoireyhtymällä tarkoitetaan älyllisten toimintojen laaja-alaista heikentymistä.

### Mielenterveyden häiriöt
Monet mielenterveyden häiriöt, kuten esimerkiksi masennus, voivat aiheuttaa vammaisuutta. Masennus onkin Suomessa yleisin diagnoosi, jonka perusteella myönnetään työkyvyttömyyseläke.

### Kuulovamma

Ihmisellä on kuulovika tai kuulovamma silloin, kun hänen kuuloelimensä rakenteessa on vaurio tai kun sen toiminnot ovat häiriintyneet. Lääketieteessä kuurous määritellään kuulovammaksi, joka estää puheen ymmärtämisen kuulon kautta. Kuurojen järjestöt kutsuvat kaikkia kuulovammaisia kuuroiksi.

### Liikuntavamma
Suomessa on arvioilta yli 250&nbsp;000 liikuntarajoitteista henkilöä. Pyörätuolin käyttäjiä ei tilastoida, mutta heidän määränsä on arvioitu olevan noin 15&nbsp;000-20&nbsp;000.

### Näkövamma
Suomessa on 55&nbsp;000 näkövammaista, joista 73 prosenttia on heikkonäköisiä ja 22 prosenttia sokeita. Näkövamma tarkoittaa sitä, että vähintään yksi näkemisen osa-alue on heikentynyt niin paljon, että siitä aiheutuu merkittävää haittaa jokapäiväisessä elämässä.

### Muita vammaisuuden lajeja

* Hajuaistin puute eli anosmia
* Makuaistin puute eli ageusia
* Tuntoaistin vaurio tai puuttuminen eli parestesia kuten analgesia (kipuaistin puute) ja lämpötila-aistin puute.

## Katso myös

* Vammaisuuden sosiaalinen malli
* Autistien oikeuksien liike
* Erityisopetus
* Erityispedagogiikka
* Esteettömyys
* Disability Pride
* Vammaisurheilu

## Lähteet
Krynica-Zdrój

**Krynica-Zdrój**, **Krynica**, ukr. **Krynytsja**, on kaupunki Puolassa Nowy Sączin piirikunnassa Vähä-Puolan voivodikunnassa. Sen asukasluku on 11&nbsp;243 (2006). 1800-luvulta lähtien siellä oli suuri kylpylä, jossa oli kuusi mineraalilähdettä. Sotien välisenä aikana siellä oli vuosittain 60&nbsp;000 kävijää.

Kaupungin asukkaat ovat aiemmin olleet pelkästään ukrainalaisia. Esimerkiksi vuonna 1860 ukrainalaisia oli 1&nbsp;100 asukkaasta 92 prosenttia. Väestö sekoittui sittemin, ja vuonna 1939 kaupungissa oli 2&nbsp;900 ukrainalaista, 4&nbsp;300 puolalaista ja 1&nbsp;600 juutalaista. Toisen maaimansodan aikana 1940–1944 se oli tärkeä ukrainalainen keskus, jossa oli ukrainalainen opettajaseminaari ja useita ukrainalaisia kulttuuri- ja talousinstituutioita. Sodan päätyttyä Puolan viranomaiset sijoittivat ukrainalaisen väestön Länsi- ja Pohjois-Puolaan (operaatio Wisła). Siellä asui ja työskenteli naivistinen taidemaalari Nykyfor.

## Lähteet

## Aiheesta muualla
Butler Lampson

**Butler Lampson** (s. 1943 Washington D.C.) on yhdysvaltalainen tietojenkäsittelytieteilijä. Hän voitti vuonna 1992 Turing-palkinnon, joka on tietojenkäsittelytieteen korkein kunnianosoitus.

Lamspon valmistui fysiikan kandidaatiksi Harvardin yliopistosta 1964 ja Kalifornian yliopisto Berkeleystä sähkötekniikan ja tietojenkäsittelytieteen tohtoriksi 1967. Hän toimi myöhemmin Berkeley Computer Corporationin järjestelmäkehitysjohtajama 1969–1971. Lampson valittiin National Academy of Engineering -tiedeyhteisöön vuonna 1984, American Academy of Arts and Sciences -tiedeyhteisöön vuonna 1993, Association for Computing Machinery -tiedeyhteisöön vuonna 1994 ja Yhdysvaltain kansalliseen tiedeakatemiaan vunna 2005. Turing-palkinnon lisäksi hän on saanut muun muuassa Computer Pioneer Award- ja ACM Software System Award -palkinnot.

## Lähteet

## Aiheesta muualla
Olli Vuola

**Olli Vuola** (s. 17. huhtikuuta 1969, Turku) on suomalainen kauppatieteiden tohtori ja diplomi-insinööri. 

Vuola on toiminut kasvuyritys NEAPO Oy:n toimitusjohtajana. NEAPO kehitti, markkinoi ja toimitti innovatiivisia rakennusratkaisuja modulaariseen uudis- ja korjausrakentamiseen ja yritystä rahoittivat muun muassa Ahlström Capital ja Sitra. NEAPO palkittiin muun muassa Teknologiasta Tuotteiksi -säätiön tunnustuspalkinnolla. Vuola jätti toimitusjohtajan tehtävät toukokuussa 2012. Sittemmin hän on johtanut Aalto-yliopiston kasvuyrittäjyysohjelma Aalto Ventures Programia (AVP).

Vuola väitteli Lausannen yliopiston kauppakorkeakoulussa vuonna 2006. Väitöskirjan aihe sivusi innovaatiopolitiikkaa. Vuola on muutenkin toiminut innovaatiopolitiikan saralla muun muassa Suomen kansallisen innovaatiojärjestelmän kehittämiseksi sekä valtioneuvoston tulevaisuusselontekotyöryhmässä..

Vuola on ollut vierailevana tutkijana UC Berkeleyssä, Kaliforniassa, ja professori Barry Bozemanin tutkimusryhmässä GeorgiaTechissä, Atlantassa. Korealaisen Yonsei Business School Global Advisory Boardin jäsenenä hän on ollut vuodesta 2020. 

Viime vuosina Vuola on toiminut etenkin Lähi-idän hyväksi, edistämällä ja rakentamalla yli rajojen tapahtumaa innovatiivista yhteistyötä Lähi-idän kansojen parissa. Tätä työtä on tehty etenkin chicagolaisen Malta Conferences Foundationin kautta, jonka hallituksessa hän on myös ollut.

Vuola on saanut International Council for Small Business Presidential Award -palkinnon New Yorkissa vuonna 2016.
## Lähteet
Verisirkkunen

**Verisirkkunen** (*Rhodospingus cruentus*) on tangaroihin kuuluva lintulaji. Lajia tavataan Etelä-Amerikassa.

## Koko ja ulkonäkö
Verisirkkunen kasvaa noin 11 cm pitkäksi. Sukupuolet eroavat toisistaan ulkonäöltään. Verisirkkuskoiraan pää, selkä ja siivet ovat mustat. Päälaen töyhtö, rinta ja vatsa ovat kirkkaanpunaiset. Naaraslintu on yleisväriltään ruskea. Rinta ja vatsa ovat kellertävän ruskeat.

## Levinneisyys ja elintavat
Verisirkkunen elää Ecuadorin ja Perun rannikolla. Lajin elinympäristöä ovat kuivahkot pensaikot ja metsät, joissa kasvaa heiniä. Lintu liikuu usein yksin tai pareittain, mutta pesimäajan ulkopuolella myös parvina. Verisirkkusen ravintoa ovat siemenet. Pesimäkausi on tammikuulta toukokuulle.

## Lähteet
Kameruninputkitrumpetti

**Kameruninputkitrumpetti** (*Markhamia lutea*) on bignoniakasvien (Bignoniaceae) heimoon ja putkitrumpettien (*Markhamia*) sukuun kuuluva kasvilaji. Se on yleensä ainavihanta pensas tai pieni puu, joka kasvaa yleensä 10–15 metriä korkeaksi, mutta suurimmillaan sen on todettu kasvaneen jopa 40 metriä korkeaksi. Rungon halkaisija on yleensä noin 30 cm. Lajilla on isot ja näyttävät kukat, jotka ovat väriltään keltaiset.

Kameruninputkitrumpetti kasvaa luontaisena trooppisessa Afrikassa Norsunluurannikolta itään Keniaan ja etelään Kongon demokraattiseen tasavaltaan sekä Tansaniaan ulottuvalla alueella. Laji kasvaa metsäsavanneilla sekä vuortenalusmetsissä. Kameruninputkitrumpetti on nopeakasvuinen kasvi, joka on luontaisella kasvualueellaan tyypillinen pioneerilaji.

Näyttävien kukkiensa vuoksi kameruninputkitrumpettia kasvatetaan joskus koristekasvina. Laji on kosteahkon tropiikin kasvi ja menestyy alueilla, joilla lämpötilat ovat vuoden ympäri 18–28°C. Laji kuitenkin sietää 14–32°C:n lämpötiloja. Vuotuisen sadannan tulisi olla 800–2000 mm väliltä, mutta laji selviää alueilla, joilla sadanta on 600–2400 mm väliltä.

Kameruninputkitrumpetin puuaines on pehmeää ja helposti työstettävää, mutta se on hyvin kestävää termiittejä vastaan. Puuainesta käytetään erilaisiin käyttökohteisiin, kuten sisustusmateriaalina, työkalujen kahvoihin sekä veitsien suojuksiin. Puuaines sopii myös polttoaineeksi ja siitä tulee hyvälaatuista puuhiiltä.

## Lähteet

## Aiheesta muualla
* Suomen Lajitietokeskus: Kameruninputkitrumpetti (''Markhamia lutea'')
Joker: Folie à Deux

**Joker: Folie à Deux** on vuonna 2024 ensi-iltansa saanut Todd Phillipsin ohjaama ja käsikirjoittama musikaalitrilleri, joka on jatko-osa vuoden 2019 elokuvalle *[[Joker (vuoden 2019 elokuva)|Joker]]*. Elokuvan päärooliin Jokeriksi palaa aiemmasta osasta tuttu Joaquin Phoenix ja hänen vastanäyttelijänään esiintyy laulaja Lady Gaga roolinaan Harley Quinn.

Elokuvan sai ensi-iltansa 4. lokakuuta 2024.

## Näyttelijät

## Vastaanotto
*Joker: Folie à Deux* tuotti avajaisviikonloppunaan kotimaassaan lipputuloina 39,5 miljoonaa dollaria ja ulkomailla 77 miljoonaa dollaria. *[[Variety]]* kuvaili elokuvaa taloudelliseksi pettymykseksi. Elokuvan budjetti oli ollut 200 miljoonaa dollaria ja sen olisi muut kulut huomioon ottaen tarvinnut saada voittoa tehdäkseen lipputuloina noin 450 miljoonaa dollaria.

*[[Rotten Tomatoes]]* antoi elokuvalle arvosanan 33/100&nbsp;% perustuen 300 arvosteluun. *[[Metacritic]]* antoi elokuvalle arvosanan 45/100 perustuen 61 arvosteluun. CinemaScoren tekemässä katsojakyselyssä elokuvalle annettiin arvosana D. Arvosana oli siihenastisten sarjakuviin perustuvien elokuvien huonoin.

## Lähteet

## Aiheesta muualla
*